钦定古今图书集成/明伦汇编/氏族典/第542卷 > 《凌迪知万姓统谱》 > 伯牙
## 钦定古今图书集成/明伦汇编/氏族典/第542卷 > 《凌迪知万姓统谱》 > 伯牙

按《尚友录》：牙善琴，尝学于成连先生，三年不成。成连
云：“吾师方子春，在东海中，能移人情。”乃与伯牙俱往，
至蓬莱山，留伯牙曰：“子居习之，吾将迎之。”刺船而去，
旬时不返。伯牙延望无人，但闻海水汹涌，山林杳冥，
怆然叹曰：“先生移我情矣。”乃援琴而歌《水仙之操》。曲
终，成连回刺船迎之以还，伯牙遂为天下妙矣。与锺
子期善。子期死，伯牙不复鼓琴，痛世无知音也。